Makúch, Jozef, guvernér Národnej banky Slovenska (2015-05-27):
Takže správu predkladáme ako obvykle podľa zákona 566/1992. Súčasťou materiálu je aj správa nezávislého audítora, účtovná závierka k 31. decembru. Konzistentnosť medzi obidvomi časťami materiálu potvrdil audítor vo svojom Dodatku správy audítora o overení súladu správy o výsledku hospodárenia Národnej banky s účtovnou závierkou. Národná banka Slovenska ako súčasť Eurosystému vykonala všetky svoje činnosti a obchody za účelom naplnenia hlavného cieľa, ktorým je udržiavanie cenovej stability. Národná banka Slovenska využíva vnútorné postupy riadenia a kontroly zabezpečujúce hospodárne vynakladanie finančných prostriedkov. V roku 2014 dosiahla Národná banka pred vytvorením všeobecnej rezervy na finančné riziká zisk 322 mil. eur (za rok 2013 bol zisk 540 mil. eur). Banková rada rozhodla previesť 220 mil. eur do všeobecnej rezervy. Účelom všeobecnej rezervy je krytie kurzových, úrokových strát a rizík súvisiacich so zmenami ceny zlata a jej výška sa každý rok prehodnocuje. Po prevode do všeobecnej rezervy bol výsledkom hospodárenia zisk 102 mil. eur. Podľa platnej legislatívy sa vytvorený zisk používa primárne na úhradu straty z minulých rokov, prípadne na prídely do rezervného fondu a ďalších fondov vytváraných zo zisku. Banka nemôže odvádzať prípadné voľné zdroje pri rozdeľovaní do štátneho rozpočtu. V súlade so zákonom banková rada dňa 10. marca rozhodla, že zisk za rok 2014 sa použije na zníženie neuhradenej straty z minulých rokov. Kumulovaná neuhradená strata z minulých rokov po tejto transakcii predstavuje 4 mld. 814 mil. eur. Tvorí najväčší podiel na zápornom vlastnom imaní, ktoré je k 31. 12. v objeme 3 417 mil. eur. Pri prechode na euro bola 4 727 mil. eur. Rozhodujúci vplyv na hospodársky výsledok NBS za rok 2014 mal zisk z finančných činností, ktorý bol 145 mil. eur. Hlavným zdrojom výnosov NBS boli úrokové výnosy z dlhopisov vo výške 365 mil. eur, z toho čistý úrokový výnos z cenných papierov v investičnom portfóliu predstavoval 304 mil. eur a čistý úrokový výnos z cenných papierov držaných na účely menovej politiky bol 61 mil. eur. V emisnej činnosti dosiahla banka zisk 16 mil. eur, ktorý bol priaznivo ovplyvnený emisným ziskom 24 mil. eur z nevymenených korunových obehových mincí, u ktorých bola k 2. januáru 2014 zákonne ukončená platnosť. V rámci emisnej činnosti sa realizovala tlač viac ako 82 mil. kusov bankoviek v nominálnej hodnote 50 eur a viac ako 50 mil. kusov bankoviek v nominálnej hodnote 10 eur. Ďalej sa vyrazilo viac ako 31 mil. kusov obehových mincí jednocentových a dvojcentových, 1 mil. kusov pamätnej mince v nominálnej hodnote 2 eurá a tri druhy zberateľských mincí v počte 21-tisíc kusov. Správne a prevádzkové náklady a výnosy súvisia s činnosťou organizačných útvarov banky pri zabezpečovaní hlavného cieľa a úloh vyplývajúcich zo zákona o Národnej banke Slovenska. V roku 2014 sa banka zapojila do aktivít Jednotného mechanizmu dohľadu v Eurosystéme a stala sa kontaktným miestom pre ochranu spotrebiteľa na finančnom trhu. Realizovalo sa komplexné hodnotenie troch najväčších bánk na Slovensku externými audítorskými spoločnosťami, na ktoré Národná banka Slovenska vynaložila 4,2 mil. eur. Tieto skutočnosti a príprava na zabezpečenie nových činností súvisiacich s ochranou spotrebiteľa na finančnom trhu mali dopad na medziročný nárast prevádzkových nákladov a nárast počtu zamestnancov. V roku 2014 boli vykázané čisté prevádzkové náklady 59 mi. eur, v roku 2013 to bolo 50 mil. eur. Pri abstrahovaní od mimoriadnych vplyvov, ktoré som uviedol, by bol prevádzkový výsledok porovnateľný s úrovňou 2013. Priemerný prepočítaný počet zamestnancov v roku 2014 bol 1008. To predstavuje oproti roku 2013 nárast v priemere o troch zamestnancov. Vo fyzických osobách banka vykazovala 1 027 zamestnancov ku koncu roku 2014. V štruktúre prevádzkových nákladov predstavujú najvýznamnejšie položky náklady na zamestnancov, to je 35 %, zákonné sociálne poistenie 13 %, odpisy 12 %, náklady na rating, audit a iné uisťovacie služby 7 % a náklady na technickú podporu informačných systémov 6 percent. V prevádzkovej oblasti banka dôsledne sleduje hospodárnosť prostriedkov vynakladaných na svoju činnosť a využíva prísne vnútorné procedúry riadenia, kontroly a obstarávania služieb a dodávok. Vážené panie poslankyne, vážení páni poslanci, dovoľujem si vám navrhnúť, aby na základe predloženého materiálu, môjho stručného zhodnotenia výsledkov Národnej banky Slovenska za rok 2014 a priloženej správy nezávislého audítora Národná rada Slovenskej republiky zobrala na vedomie výsledky hospodárenia Národnej banky Slovenska za rok 2014 tak, ako sú obsiahnuté v predloženom materiáli.
Ďakujem za pozornosť.